አዲሱ የአዲስ አበባ ምክር ቤት ስራው ዛሬ በይፋ ይጀምራል
አዲስ አበባ፤ ሐምሌ 2/2005 (ዋኢማ) -አዲሱ የአዲስ አበባ ከተማ አስተዳደር ምክር ቤት የተጀመሩ የልማት ስራዎችን አጠናክሮ እንዲቀጥል ተሰናባቹ ከንቲባ ኩማ ደመክሳ ጥሪያቸውን አቀረቡ፡፡ከንቲባው ተሰናባቹ ምክር ቤት ያከናወናቸው ዋና ዋና ስራዎች ላይ ሀምሌ 1/2005 ዓ.ም ጋዜጣዊ መግለጫ ሰጥተዋል፡፡ከንቲባ ኩማ ደመክሳ እንዳሉት ሀምሌ 2/2005 ዓ.ም በይፋ ስራውን የሚጀምረው አዲሱ የአዲስ አበባ ከተማ ምክር ቤት የኪራይ ሰብሳቢነት አመለካከትና ተግባርን በፅናት እንዲታገል፣ የማያቋርጥ የአቅም ግንባታ ስራ እንዲሰራና የተጀመሩ የልማት ስራዎችን አጠናክሮ እንዲቀጥል ነው ጥሪያቸውን ያቀረቡት፡፡በ2001 ዓ.ም ስልጣን የተረከበው ምክር ቤት ላለፉት 5 ተከታታይ የስራ ዘመናት ያከናወናቸውን ተግባራት ሲዘረዝሩም ለአቅም ግንባታ ስራዎች ቅድሚያ በመስጠት አዲስ ምሩቃንን በስፋት ወደስራ በማስገባት የነበረውን የሰው ሀይል እጥረት ለመቀነስ ተሞክሯል ብለዋል፡፡ከዚህም በተጨማሪ የሪፎርም ስራዎችንም በተመለከተ የቢፒአርና የቢኤስሲ ጥናቶች ተጠናቀው ወደትግበራ እንዲገቡ ተደርጓል ነው ያሉት፡፡የስራ ፈጠራን በተመለከተም የአነስተኛና ጥቃቅን ተቋማት ላይ በተሰራው ስራ ከ500 ሺ በላይ ለሚሆኑ የከተማዋ ነዋሪዎች የስራ እድል መፈጠሩን ከንቲባ ኩማ ገልፀዋል፡፡ከንቲባ ኩማ አክለውም በቤቶች ልማት ላይ የተሰማሩ ከ2000 በላይ ኮንትራክተሮች መኖራቸንና ባለፉት 5 ዓመታትም 152 ሺ የጋራ መኖሪያ ቤቶች መገንባታቸውን ገልፀዋል፡፡ከ2003 እስከ 2005ዓ.ም ድረስ በከተማዋ የተሰሩ የመልሶ ግንባታ ስራዎችንም ጠቅሰዋል፡፡እንደ ኢሬቴድ ዘገባ በተጠናቀቀው የበጀት አመትም ከ10 ቢልዮን ብር በላይ ገቢ ተሰብስቧል ነው ያሉት፡፡